Slovenská agentúra životného prostredia (SAŽP) - logo
Slovenská agentúra životného prostredia (SAŽP) vypracovala Koncepciu rozvoja environmentálnej výchovy, vzdelávania a osvety v SAŽP do roku 2030. Jednou z priorít je zvyšovanie environmentálneho povedomia. Informovala o tom špecialistka na PR Iveta Kureková.
Témy environmentálnej výchovy, vzdelávania a osvety sú zmena klímy, obehové hospodárstvo, predchádzanie vzniku odpadu, udržateľná výroba a spotreba či výchova pre udržateľný rozvoj. "SAŽP sa chce stať inštitúciou, ktorá poskytuje príklady pre realizáciu princípov udržateľného rozvoja v praxi. Svoje miesto vidí v skvalitňovaní systému neformálnej environmentálnej výchovy, vzdelávania a osvety na Slovensku, vo vytváraní vhodného prostredia pre spoluprácu, sieťovanie a výskum v rámci envirorezortu i mimo neho," uviedla Kureková. Tento cieľ chce SAŽP uskutočniť opatreniami zameranými na rozvoj vnútorných kapacít, inováciu ponuky environmentálnej výchovy, budovanie modelového strediska a národnou koordináciou.
Didaktickým poslaním environmentálnej výchovy SAŽP bude snaha, aby ľudia pozitívne, ale kriticky mysleli a boli schopní zmeny, priblížila Kureková.